Pieņemts

DU Satversmes sapulces sēdē 17.06.2022.

DAUGAVPILS UNIVERSITĀTES SATVERSME

PREAMBULA

Daugavpils Universitātes pirmsākumi meklējami 1921. gada novembrī, kad neatkarīgās Latvijas apstākļos tika atvērta pedagoģiskā skola Daugavpilī un likti pamati sistemātiskai skolotāju sagatavošanai Latgalē. Pedagoģisko skolu vēlāk pārdēvēja par Skolotāju semināru, bet no 1923. gada 1. augusta par Skolotāju institūtu. 1952. gadā Daugavpils Skolotāju institūtu reorganizēja par augstāko mācību iestādi – Daugavpils Pedagoģisko institūtu.

Ar Latvijas izglītības ministra 1993. gada 22. februāra pavēli Nr. 78 Daugavpils Pedagoģiskais institūts tika pārdēvēts par Daugavpils Pedagoģisko universitāti. Daugavpils Pedagoģiskās universitātes Satversmi pieņēma augstskolas Satversmes sapulce 1993. gada 15. martā. Satversme apstiprināta ar 1997. gada 10. aprīļa likumu "Par Daugavpils Pedagoģiskās universitātes Satversmi". Daugavpils Pedagoģiskās universitātes Satversmes sapulce 2001. gada 5. martā pieņēma Daugavpils Universitātes Satversmi.

I. VISPĀRĪGIE NOTEIKUMI

1. Daugavpils Universitāte ir augstākās izglītības un zinātnes institūcija, kas īsteno akadēmiskās un profesionālās studiju programmas, veic zinātnisko darbību un nodarbojas ar māksliniecisko jaunradi. Daugavpils Universitāte ir ierakstīta Augstskolu reģistrā.

Saskaņā ar Latvijas Republikā pieņemto augstskolu tipoloģiju Daugavpils Universitāte ir lietišķo zinātņu universitāte.

Daugavpils Universitātes saīsinātais nosaukums ir DU.

Tās nosaukums citās valodās ir:

Universitas Daugavpiliensis (latīņu valodā);

Daugavpils University (angļu valodā);

Universität Daugavpils (vācu valodā);

Даугавпилсский университет (krievu valodā);

Université de Daugavpils (franču valodā);

Daugpilio Universitetas (lietuviešu valodā);

Daugavpilsi ülikool (igauņu valodā).

Daugavpils Universitātes juridiskā adrese - Vienības iela 13, Daugavpils, Latvija.

2. Daugavpils Universitāte ir atvasināta publiska persona. Daugavpils Universitāti ir dibinājusi valsts, un tā darbojas kā autonoma pašpārvaldes institūcija. Lēmumu par Daugavpils Universitātes reorganizāciju vai likvidāciju pieņem Ministru kabinets pēc Izglītības un zinātnes ministra ierosinājuma. Ierosinājumam pievienojams DU reorganizācijas vai likvidācijas projekts, kā arī Augstākās izglītības padomes atzinums.

3. Daugavpils Universitātes pašpārvalde pamatojas uz personāla tiesībām un iespējām piedalīties akadēmisko un zinātnisko, administratīvo un saimniecisko lēmumu pieņemšanā. Daugavpils Universitāte darbojas, pamatojoties uz Latvijas Republikas Satversmi, Izglītības likumu, Zinātniskās darbības likumu, Augstskolu likumu, Daugavpils Universitātes Satversmi un citiem normatīvajiem aktiem.

4. Daugavpils Universitātei ir zīmogs ar Latvijas Republikas valsts mazo ģerboni un uzrakstu: Latvijas Republika, Daugavpils Universitāte.

5. Daugavpils Universitātei ir karogs, ģerbonis un himna. Simbolikas aprakstu un izmantošanas kārtību nosaka Senāta apstiprināts nolikums. Izmantojot Daugavpils Universitātes nosaukumu citu institūciju nosaukumos ir jāsaņem DU Senāta saskaņojums.

II. PAMATVIRZIENI UN DARBĪBAS MĒRĶI

6. Daugavpils Universitāte ir augstākās izglītības, pētniecības un kultūras institūcija, kura atbilstoši augstākās izglītības standartiem īsteno bakalaura, maģistra un zinātnes doktora līmeņa augstākās izglītības programmas. Daugavpils Universitāte nodrošina augstas kvalitātes studijas un mūsdienu līmenim atbilstošu zinātnisko pētniecību, veidojot intelektuālu bāzi reģiona harmoniskai attīstībai.

7. Daugavpils Universitāte organizē savu darbu sabiedrības interesēs, informē sabiedrību par savu darbību, par studiju un zinātnisko pētījumu virzieniem un iespējām, piedāvā sabiedrībai iegūtās zinātniskās, mākslinieciskās un profesionālās atziņas, metodes un pētījumu rezultātus.

8. Daugavpils Universitāte rada priekšnoteikumus zinātniskās pētniecības darba veikšanai un zinātniskā grāda iegūšanai. Daugavpils Universitāte rūpējas par jauno zinātnieku sagatavošanu, dod iespēju zinātniekiem iekļauties starptautiskajā apritē.

9. Daugavpils Universitātes stratēģiskā specializācija ir:

9.1. dabaszinātnes;

9.2. sociālās zinātnes;

9.3. humanitārās un mākslas zinātnes.

10. Daugavpils Universitātes darbības mērķi ir:

10.1. attīstīt studiju, pētniecības un mūžizglītības programmas, kas atbilstoši darba tirgus prasībām nodrošina tautsaimniecības, valsts un sabiedrības attīstības nākotnes vajadzībām nepieciešamos cilvēkresursus, kā arī veicināt izglītības procesā iesaistīto personu izaugsmi par uzņēmīgiem, radošiem, atbildīgiem un konkurētspējīgiem sabiedrības locekļiem;

10.2. veikt lietišķos pētījumus, kā arī ar inovācijām un mūžizglītības procesiem nodrošināt zināšanu un tehnoloģiju pārnesi attiecīgās tautsaimniecības nozarēs, veicinot to iespēju dinamiski piemēroties ārējās vides pārmaiņām;

11. Daugavpils Universitāte savu mērķu sasniegšanai:

11.1. īsteno studiju programmas, kā arī veic starptautiski atzītu zinātnisko darbību;

11.2. piedāvā kvalitatīvas studiju programmas un veic pētniecību saskaņā ar darba tirgus prasību attīstību un sabiedrības vajadzībām;

11.3. rada iespējas iedzīvotāju profesionālās mobilitātes paaugstināšanai, attīstot tālākizglītību;

11.4. attīsta personību, kas spēj analītiski domāt, kritiski uztvert un radoši apstrādāt informāciju, kas ar savu izglītību spēj veicināt Latvijas valsts un reģiona attīstību un iedzīvotāju labklājības celšanu;

11.5. saglabā un attīsta latviešu tautas nacionālo identitāti un kultūras mantojumu, vienlaicīgi iekļaujoties starptautiskajā integrācijā;

11.6. īsteno iekšējās kvalitātes nodrošināšanas sistēmas, kuru ietvaros tiek iedibināta politika un procedūras augstākās izglītības kvalitātes nodrošināšanai, izstrādāti mehānismi studiju programmu veidošanai, iekšējai apstiprināšanai, to darbības uzraudzīšanai un periodiskai pārbaudei, tiek izveidoti un publiskoti tādi studējošo sekmju vērtēšanas kritēriji, nosacījumi un procedūras, kas ļauj pārliecināties par paredzēto studiju rezultātu sasniegšanu, tiek izveidota iekšējā kārtība un mehānismi akadēmiskā personāla kvalifikācijas un darba kvalitātes nodrošināšanai, tiek nodrošināta informācijas par studējošo sekmēm, absolventu nodarbinātību, studējošo apmierinātību ar studiju programmu, par akadēmiskā personāla darba efektivitāti, pieejamiem studiju līdzekļiem un to izmaksām, Daugavpils Universitātes darbības būtiskiem rādītājiem vākšana un analizēšana;

11.7. izstrādā un pieņem DU budžetu, veic saimniecisko darbību un rīkojas ar savu mantu un finanšu resursiem.

III. DARBĪBAS PRINCIPI UN KOMPETENCE

12. Daugavpils Universitāte darbojas uz šādiem principiem:

12.1. izziņas, studiju un zinātniskā darba brīvība: studiju kursu, programmu un zinātniskā darba satura un metožu brīva izvēle, zinātniskā viedokļa un pētījumu rezultātu brīva paušana (publicēšana), ja šī brīvība nav pretrunā ar ētikas normām, citu personu tiesībām un Latvijas Republikas likumdošanu;

12.2. studiju un zinātniskā darba vienotība;

12.3. studiju un zinātniskā darba saskaņošana ar sabiedrības vajadzībām un prasībām.

13. Saistībā ar studijām un zinātnisko darbību Daugavpils Universitātei ir tiesības:

13.1. patstāvīgi noteikt studiju programmu saturu un formu, studējošo uzņemšanas papildus noteikumus, imatrikulācijas kārtību, kā arī Daugavpils Universitātes zinātniskā darba pamatvirzienus;

13.2. veikt promociju, piešķirt kvalifikāciju, izsniegt attiecīgus Daugavpils Universitātes diplomus, kas atzīti Latvijas Republikā;

13.3. slēgt līgumus ar citām mācību un zinātniskām iestādēm Latvijā un ārvalstīs;

13.4. darboties nacionālos un starptautiskos fondos un projektos;

13.5. atvērt, dibināt, reorganizēt un likvidēt pārstāvniecības un filiāles, aģentūras, komercsabiedrības, nodibinājumus un biedrības, un līdzdarboties šajās institūcijās;

13.6. rīkot kongresus, konferences u.c. pasākumus;

13.7. veikt saimniecisko darbību;

13.8. izsludināt konkursus;

13.9. organizēt kursus un lekcijas;

13.10. nodrošināt mūžizglītību, ietverot pieaugušo personu formālās un neformālās izglītības programmas, kā arī dažādu līmeņu profesionālās izglītības sasaisti ar pētniecību.

14. Daugavpils Universitāte patstāvīgi nosaka savu organizatorisko un pārvaldes struktūru, veido personālsastāvu.

15. Daugavpils Universitāte nosaka un ar Senāta lēmumu apstiprina savu iekšējo kārtību.

16. Daugavpils Universitāte dod iespēju iegūt akadēmisko un profesionālo augstāko izglītību Latvijas pilsoņiem un personām, kurām ir Latvijas Republikas izdota nepilsoņa pase, neatkarīgi no dzimuma, sociālā un mantiskā stāvokļa, rases un nacionālās piederības, politiskajiem uzskatiem un reliģiskās pārliecības. Tiesības studēt Daugavpils Universitātē ir arī ārzemniekiem.

IV. DAUGAVPILS UNIVERSITĀTES PĀRSTĀVĪBAS, VADĪBAS UN LĒMĒJINSTITŪCIJAS

17. Daugavpils Universitātes kā atvasinātas publiskas personas pārvaldes orgāni ir Padome, Satversmes sapulce, Senāts, rektors un Akadēmiskā šķīrējtiesa.

18. Daugavpils Universitātes koleģiālās institūcijas ir Padome, Zinātnes un Studiju padomes, Senāts, fakultātes dome, augstskolas zinātniskā institūta zinātniskā padome vai institūta dome, kā arī katedras un nodaļas sapulce.

19. Daugavpils Universitātes administratīvo vadību nodrošina arī:

19.1. Prorektori;

19.2. Studiju padome;

19.3. Zinātnes padome.

20. Padome ir Daugavpils Universitātes augstākā lēmējinstitūcija septiņu cilvēku sastāvā. Padome ir atbildīga par DU ilgtspējīgu attīstību, stratēģisko un finanšu uzraudzību, kā arī nodrošina DU darbību atbilstoši DU attīstības stratēģijā noteiktajiem mērķiem.

21. Padome darbojas saskaņā ar DU Satversmē noteikto kārtību un Padomes apstiprināto nolikumu.

22. Padome:

22.1. apstiprina DU Satversmi un tās grozījumus un virza tos apstiprināšanai Satversmes sapulcē;

22.2. apstiprina Satversmes sapulces vēlēšanu komisijas nolikumu;

22.3. apstiprina DU attīstības stratēģiju un pārrauga tās ieviešanas progresu;

22.4. pēc zvērināta revidenta atzinuma apstiprina DU budžetu un finanšu plānu, kā arī gada pārskatus;

22.5. pārrauga DU un valsts sadarbības un finansēšanas līguma darbību;

22.6. uzrauga iekšējās kontroles un risku pārvaldības sistēmu darbību, pārskata to atbilstību un darbības efektivitāti;

22.7. apstiprina politikas, kurās definēti DU pārvaldības procesi un to darbības vispārīgie principi;

22.8. pēc rektora priekšlikuma lemj par:

22.8.1. DU struktūru,

22.8.2. DU struktūrvienību izveidošanu, reorganizāciju un likvidāciju,

22.8.3. DU filiāļu un iestāžu dibināšanu un likvidēšanu,

22.8.4. DU dalību komercsabiedrībās, nodibinājumos un biedrībās,

22.8.5. DU personāla atlīdzības politiku,

22.8.6. investīciju piesaisti,

22.8.7. DU kredītsaistībām,

22.8.8. DU nekustamā īpašuma attīstības plānu,

22.8.9. DU auditora izraudzīšanu;

22.9. rīko rektora amata pretendentu atlases konkursu;

22.10. virza Satversmes sapulcē vienu vai vairākus kandidātus ievēlēšanai rektora amatā;

22.11. nosaka rektora darba pienākumus un atalgojumu, slēdz ar rektoru darba līgumu un novērtē rektora darbību;

22.12. var rosināt rektora atcelšanu no amata, kā arī lemj par rektora atcelšanu no amata.

23. Satversmes sapulce ir Daugavpils Universitātes akadēmiskā, vispārējā personāla un studējošo pārstāvības institūcija, kuru uz trim gadiem ievēlē, aizklāti balsojot, no profesoriem un pārējā akadēmiskā personāla – 35 pārstāvjus (70%), studējošajiem – 10 pārstāvjus (20%) un vispārējā personāla – 5 pārstāvjus (10%).

23.1. Ja ievēlētie pārstāvji pārtrauc darba (studiju) attiecības ar Daugavpils Universitāti, tad triju mēnešu laikā no attiecīgās personāla grupas ievēlē citus pārstāvjus;

23.2. Satversmes sapulces delegātu atsauc tā personāla grupas sapulce, kas viņu ievēlējusi. Personāla grupas sapulces lēmumu 7 dienu laikā iesniedz Daugavpils Universitātes Satversmes sapulces priekšsēdētājam.

24. Satversmes sapulce:

24.1. apstiprina Daugavpils Universitātes Satversmi un tās grozījumus;

24.2. pieņem Daugavpils Universitātes Satversmes sapulces nolikumu;

24.3. ievēlē amatā rektoru;

24.4. var rosināt rektora atcelšanu no amata;

24.5. noklausās rektora sagatavoto ikgadējo pārskatu par DU darbību;

24.6. ievēlē Senāta locekļus no akadēmiskā un vispārējā personāla vidus, var atsaukt Senāta locekļus;

24.7. ievēlē Akadēmisko šķīrējtiesu.

25. Satversmes sapulce ir tiesīga pieņemt izskatīšanai un izlemšanai arī citus konceptuālus Daugavpils Universitātes darbības un attīstības jautājumus.

26. Satversmes sapulci sasauc tās priekšsēdētājs. Rosināt satversmes sapulces sasaukšanu var arī Padome, viena trešdaļa satversmes sapulces locekļu, Senāts vai rektors ne retāk kā reizi trijos gados.

27. Satversmes sapulces darbību nosaka Daugavpils Universitātes Satversmes sapulces nolikums. Satversmes sapulces lēmumu var pārsūdzēt 10 dienu laikā Akadēmiskajā šķīrējtiesā. Līdz Akadēmiskās šķīrējtiesas lēmuma pieņemšanai un tā apstiprināšanai Senātā Satversmes sapulces lēmuma darbība tiek apturēta.

28. Satversmes sapulce, atklāti balsojot, ievēlē priekšsēdētāju, vietnieku un sekretāru.

29. Senāts ir Daugavpils Universitātes koleģiāla augstākā akadēmiskā lēmējinstitūcija, kas ir atbildīga par DU izglītības, pētniecības, radošās darbības izcilību, attīstību un atbilstību starptautiski atzītiem kvalitātes standartiem. Senāts regulē DU akadēmiskās, radošās un zinātniskās darbības jomas.

30. Senātu ievēlē Satversmes sapulce uz trim gadiem.

31. Senāta kompetenci nosaka Augstskolu likums, citi ārējie normatīvie akti un DU Satversme. Papildus Augstskolu likumā noteiktajam Senāta kompetence var tikt paplašināta citos ārējos vai DU iekšējos normatīvajos aktos, tajā skaitā Senāta nolikumā, ciktāl tas nav noteikts ar normatīviem aktiem citu DU pārvaldes orgānu kompetencē. Senātu veido 15 locekļi, no tiem - 11 DU akadēmiskā personāla pārstāvji, kurus ievēlē Satversmes sapulce un 3 studējošo pārstāvji, kurus ievēlē studējošo pašpārvalde un apstiprina Senāts, rektors ir tā loceklis saskaņā ar ieņemamo amatu.

32. Senāts saskaņā ar Daugavpils Universitātes darbības galvenajiem virzieniem var veidot pastāvīgas komisijas, kas izstrādā priekšlikumus vai arī dod atzinumus par savai kompetencei atbilstošiem lēmumu projektiem. Komisiju darbības kārtību reglamentē Senāta apstiprināti nolikumi.

33. Senāta sēdes vada Senāta priekšsēdētājs vai vietnieks. Senāts darbojas saskaņā ar DU Satversmē noteikto kārtību un Senāta apstiprināto nolikumu.

34. Institūcija, kas ievēlējusi Senāta locekli, pēc pašas iniciatīvas vai pēc Senāta priekšsēdētāja vai piecu Senāta locekļu ierosinājuma var lemt par Senāta locekļa atsaukšanu, ja tas savā darbībā ir pārkāpis likumu, rīkojies necienīgi Senāta locekļa statusam, nav pienācīgi pildījis savus pienākumus vai arī ir zaudējis izvirzītāja uzticību. Senāta loceklis zaudē amatu, ja institūcija, kas to ievēlējusi, nobalso par viņa atsaukšanu.

35. Senātā pieņemtos lēmumus var pārsūdzēt Daugavpils Universitātes Akadēmiskajā šķīrējtiesā vienas nedēļas laikā pēc Senāta sēdes, iesniedzot iesniegumu ar motivētu lēmuma atcelšanas prasību. Kārtējā Senāta sēdē Akadēmiskā šķīrējtiesa ziņo par iesnieguma izskatīšanas rezultātiem. Ja Akadēmiskā šķīrējtiesa atzīst to par pamatotu, jautājumu Senātā izskata atkārtoti, ja atzīst par nepamatotu, Senāta lēmums paliek spēkā.

36. Senāta darbu organizē un nodrošina Senāta vadība: priekšsēdētājs, priekšsēdētāja vietnieks un sekretārs. Rektors var apturēt Senāta lēmuma darbību tūlīt pēc tā pieņemšanas, ja lēmums ir pretrunā likumiem un citiem normatīvajiem aktiem vai Daugavpils Universitātes Satversmei.

37. Daugavpils Universitātes Senāts:

37.1. izstrādā DU Satversmes un tās grozījumu projektu. Senāts ir atbildīgs par satversmes atbilstību DU attīstības vajadzībām un normatīvajiem aktiem;

37.2. apstiprina DU studiju procesa attīstības plānu, sniedz Padomei priekšlikumus par attīstāmām studiju jomām;

37.3. pēc rektora ierosinājuma lemj par:

37.3.1. studiju virzienu atvēršanu, attīstību un slēgšanu,

37.3.2. studiju programmu atvēršanu, saturu un attīstību, kā arī slēgšanu,

37.3.3. prasībām, procedūrām un pārbaudījumiem grādu un kvalifikāciju iegūšanai;

37.4. apstiprina DU zinātniskās un mākslinieciski radošās darbības attīstības plānu, rosina konkrētu zinātniskās darbības virzienu īstenošanu;

37.5. nosaka prasības ievēlēšanai akadēmiskajos amatos un akadēmiskā personāla vērtēšanas kritērijus;

37.6. nosaka ar akadēmiskā godīguma ievērošanu saistītās prasības un procedūras;

37.7. DU satversmē noteiktajā kārtībā izvirza locekļus DU Padomei;

37.8. var rosināt rektora atcelšanu no amata;

37.9. sniedz atzinumu, izskata un izsaka priekšlikumus par DU attīstības stratēģiju, budžetu, DU struktūrvienību izveidošanu, reorganizāciju un likvidāciju un nekustamā īpašuma attīstības plānu pirms to skatīšanas Padomē. Ja Senāts neatbalsta kādu no minētajiem dokumentiem, tā apstiprināšana un virzīšana Padomei tiek atlikta uz vienu mēnesi. Ja dokuments mēneša laikā Senātā netiek saskaņots, tas tiek izskatīts Padomē, uzklausot Senāta iebildumus;

37.10. ir tiesīgs atsevišķu jautājumu koordinācijai un risināšanai izveidot komisijas. Komisiju veidošanas un darbības kārtību nosaka Senāta nolikums.

38. Rektors ir DU augstākā amatpersona, kas īsteno DU vispārējo administratīvo vadību un bez īpaša pilnvarojuma pārstāv DU. Rektoru ievēlē Satversmes sapulce uz 5 gadiem, ne vairāk kā divas reizes pēc kārtas. Rektora amata kandidātus izraugās DU Padome atklāta starptautiska konkursa rezultātā un iesaka ievēlēšanai Satversmes sapulcē. Par rektoru var ievēlēt personu, kurai ir zinātnes doktora grāds. Rektors ir ievēlēts, ja par to nobalso vairāk nekā puse no visiem DU Satversmes sapulces locekļiem. Ja Padomes virzītie viens vai vairāki kandidāti Satversmes sapulcē negūst balsu vairākumu, tad Padome virza vēl vienu no konkursa rezultātā izraudzītajiem rektora amata kandidātiem rektora ievēlēšanai Satversmes sapulcē. Ja arī šis rektora amata kandidāts Satversmes sapulcē negūst balsu vairākumu, DU Padome sešu mēnešu laikā rīko jaunu atklātu starptautisku konkursu, lai izraudzītos nākamo rektora amata kandidātu.

39. Ja rektora amata pilnvaru termiņš ir beidzies, bet nākamais rektors vēl nav ievēlēts, esošais rektors līdz jauna rektora ievēlēšanai turpina darbu kā rektora pienākumu izpildītājs.

40. Ja rektors vai rektora pienākumu izpildītājs tiek atcelts no amata vai jebkāda cita iemesla dēļ priekšlaicīgi pārstāj pildīt rektora amata pienākumus, Padome līdz jauna rektora ievēlēšanai ieceļ citu rektora pienākumu izpildītāju, bet ne ilgāk kā uz 1 (vienu) gadu.

41. Rektors:

41.1. nodrošina DU vadību un atbild par DU attīstības stratēģijā noteikto mērķu sasniegšanu, kā arī DU finanšu resursu lietderīgu un likumīgu izlietojumu saskaņā ar likumu, citiem normatīvajiem aktiem, kā arī DU satversmi, Padomes un Senāta lēmumiem;

41.2. īsteno DU reprezentatīvās funkcijas, veic citas darbības DU sekmīgas darbības nodrošināšanai un pārstāv DU sadarbībā ar citām institūcijām un privātpersonām;

41.3. savas kompetences ietvaros izdod rīkojumus;

41.4. nodrošina DU studiju un zinātnes attīstības plāna izstrādi un iesniedz to apstiprināšanai Senātā, nodrošina DU attīstības stratēģijas izstrādi un pēc augstskolas Senāta saskaņojuma saņemšanas iesniedz to apstiprināšanai Padomē;

41.5. sadarbībā ar augstskolas struktūrvienībām nodrošina augstskolas attīstības stratēģijas īstenošanu;

41.6. atbilstoši DU attīstības stratēģijā izvirzītajiem mērķiem ieceļ un atceļ prorektorus un dekānus, kā arī nosaka to kompetences jomas, pilnvaras un atbildību;

41.7. ir atbildīgs par sekmīgu augstskolas personāla politikas īstenošanu;

41.8. nodrošina DU budžeta sagatavošanu un pēc DU Senāta saskaņojuma saņemšanas iesniedz to apstiprināšanai Padomē. Rektors ir atbildīgs par budžeta izpildi un iesniedz DU gada pārskatus apstiprināšanai Padomē;

41.9. saskaņā ar Padomes pilnvarojumu rīkojas ar DU līdzekļiem, tai skaitā veic nepieciešamās darbības saistībā ar DU kredītsaistību uzņemšanos un investīciju piesaisti;

41.10. saskaņā ar DU Padomes apstiprināto nekustamā īpašuma attīstības plānu pieņem lēmumus par nekustamā īpašuma iegādi, apgrūtinājumiem vai atsavināšanu;

41.11. savas kompetences ietvaros atbild par DU darbības atbilstību Augstskolu likumam un citiem normatīvajiem aktiem.

42. Revīzijas veikšanai zvērinātam revidentam ir tiesības iepazīties ar visiem DU dokumentiem, kas attiecas uz finansiālo un saimniecisko darbību, kā arī pieprasīt un saņemt informāciju no tās amatpersonām.

43.Akadēmiskā šķīrētiesa ir DU pārvaldes institūcija, kas:

43.1. izskata studējošo un akadēmiskā personāla iesniegumus par DU satversmē noteikto akadēmisko brīvību un tiesību ierobežojumiem vai pārkāpumiem;

43.2. izskata strīdus starp DU amatpersonām, kā arī struktūrvienību pārvaldes institūcijām, kas atrodas pakļautības attiecībās;

43.3. Augstskolu likumā noteiktajos gadījumos izskata iesniegumus par administratīva akta vai faktiskās rīcības apstrīdēšanu un pieņem attiecīgus lēmumus par tiem, kā arī pilda citus DU satversmē paredzētus uzdevumus.

44. Akadēmisko šķīrējtiesu ievēlē uz trīs gadiem septiņu cilvēku sastāvā, tajā skaitā četrus pārstāvjus no akadēmiskā personāla vidus aizklātā balsošanā ievēlē Satversmes sapulce, trīs studējošo pārstāvjus – studējošo pašpārvalde. Akadēmiskās šķīrējtiesastās sastāvā nedrīkst būt DU administratīvā personāla pārstāvji.

45. Akadēmiskās šķīrējtiesas locekļi par savu darbību atbild Satversmes sapulcei. Pēc darba devēja iniciatīvas viņus no darba var atbrīvot tikai ar Satversmes sapulces piekrišanu.

46. Akadēmiskā šķīrējtiesa darbojas saskaņā ar Satversmes sapulces apstiprinātu nolikumu.

47. Studiju programmu realizēšanas koordinēšanu Daugavpils Universitātē veic Studiju padome kā studiju programmu pārstāvības institūcija. Studiju padomē ir Studiju prorektors, dekāni un Studiju daļas vadītājs. Tās sastāvu uz trim gadiem apstiprina Daugavpils Universitātes Senāts. Studiju padomes locekļus no tās sastāva atsauc Daugavpils Universitātes Senāts. Studiju padomes galvenie pienākumi ir bakalaura un maģistra grāda iegūšanas studiju plānu un programmu izstrādāšanas un izpildes koordinēšana, studiju shēmas izstrādāšana, analīze un tās pilnveidošanas un attīstības galveno virzienu noteikšana. Studiju padomei ir tiesības apstiprināt studiju grafikus, studiju programmas un plānus, uzņemšanas noteikumus. Studiju padomes nolikumu apstiprina Daugavpils Universitātes Senāts.

48. Zinātniskā darba koordinēšanu Daugavpils Universitātē veic Zinātnes padome kā zinātņu nozaru un apakšnozaru pārstāvības institūcija. Zinātnes padomē ir zinātņu prorektors, kā arī fakultāšu un institūtu deleģēti akadēmiskā personāla, kā arī Daugavpils Universitātes Jauno zinātnieku asociācijas pārstāvji, tās sastāvu uz trim gadiem apstiprina Daugavpils Universitātes Senāts. Zinātnes padomes locekļus no tās sastāva atsauc Daugavpils Universitātes Senāts. Zinātnes padomes galvenie pienākumi ir zinātniskā darba prioritāro virzienu noteikšana, akadēmiskā personāla un studējošo zinātniskā darba plānošana un koordinēšana, starptautiskās zinātniskās sadarbības veicināšana, pētījumu rezultātu izvērtēšana un apkopošana. Zinātnes padomei ir tiesības izskatīt un izlemt zinātnisko pētījumu finansēšanas jautājumus, apstiprināt promocijas padomju ekspertu kandidatūras un nolikumus. Zinātnes padomes nolikumu apstiprina Daugavpils Universitātes Senāts.

V. DAUGAVPILS UNIVERSITĀTES STRUKTŪRVIENĪBAS

49. Daugavpils Universitātes izglītības un zinātniskā darba veikšanai var tikt veidotas akadēmiskās struktūrvienības – katedras, profesoru grupas, fakultātes (nodaļas), zinātniskās un mācību laboratorijas, institūti u.c. Organizatoriskā, saimnieciskā un apkalpojošā darba veikšanai DU ir tiesības veidot arī citas struktūrvienības.

50. Daugavpils Universitāte var atvērt filiāles un pārstāvniecības, ievērojot Augstskolu likumu.

51. Filiāles un pārstāvniecības darbojas, pamatojoties uz nolikumu, kuru apstiprina Daugavpils Universitātes Senāts. Filiāles vai pārstāvniecības vadītājs rīkojas uz Daugavpils Universitātes izdotas pilnvaras pamata.

52. Daugavpils Universitātes struktūrvienībām nav juridiskās personas statusa.

53. Daugavpils Universitātes struktūrvienības uzdevumus, funkcijas un tiesības nosaka struktūrvienības nolikums, kuru apstiprina DU rektors.

54. Fakultāte ir struktūrvienība, kas apvieno un organizē viena zinātnes, mākslas vai profesijas virziena vai vairāku virzienu studijas un zinātnisko darbību. Fakultāti var veidot, ja apvienojot tās sastāvā esošo zinātnisko potenciālu, tas atbilst vismaz promocijas padomes prasībām attiecīgajā zinātnes nozarē vai apakšnozarē. Fakultātes darbību nosaka rektora apstiprināts nolikums.

55. Fakultātes darbību vada un pārzina dekāns. Fakultātes dekāns iesaka fakultātes domes locekļu kandidātus. Domes sastāvs tiek apstiprināts ar rektora rīkojumu. Studējošo īpatsvaram fakultātes domes sastāvā jābūt ne mazākam par 20%; studējošo pārstāvjus deleģē fakultātes studējošo pašpārvalde. Pēc sastāva dome atbilst promocijas padomes prasībām attiecīgajā zinātnes nozarē vai apakšnozarē (izņemot studējošo pārstāvniecību) un ne mazāk kā pusei jābūt profesoriem, asociētajiem profesoriem, vadošajiem pētniekiem un Latvijas Zinātnes padomes apstiprinātiem ekspertiem. Dome ievēlē docentus, vadošos pētniekus, lektorus, pētniekus un asistentus, kā arī no akadēmiskā personāla vidus ievēlē domes priekšsēdētāju, dekānu un katedru vadītājus. Dome izlemj studiju, fakultātes saimnieciskās, finansiālās un citas darbības jautājumus vai arī lemj par to izskatīšanas Senātā ierosināšanu. Dome ir tiesīga ierosināt fakultātes personāla atstādināšanu no amata. Fakultātes domes darbību nosaka rektora apstiprināts nolikums.

56. Dekānu, konsultējoties ar fakultātes domi, ieceļ rektors uz 5 gadiem ne vairāk kā divas reizes pēc kārtas. Ievēlēšanas kārtību nosaka nolikums. Dekāns ir oficiālais fakultātes pārstāvis. Viņš gādā par domes sēžu sagatavošanu, lēmumu izpildi, atbild par studiju un zinātniskā darba organizāciju, fakultātes saimniecisko un finansiālo darbību.

57. Katedra ir studiju un pētniecības darba struktūrvienība, kas izstrādā un realizē studiju programmas un veic zinātniskos pētījumus kādā no zinātnes apakšnozarēm. Katedras izveido, reorganizē un likvidē ar Senāta lēmumu pēc fakultātes domes vai Studiju prorektora priekšlikuma. Tās darbību nosaka un vada katedras akadēmiskā personāla sēde. Akadēmiskā personāla sēde no profesoru, asociēto profesoru un docentu vidus izvirza katedras vadītāju, kuru atklāta konkursa kārtībā ievēlē fakultātes dome uz sešiem gadiem. Katedras vadītājs ir oficiālais katedras pārstāvis visās tās lietās. Katedras var izveidot savas struktūrvienības. Katedru nolikumus apstiprina rektors.

58. Zinātniskais institūts ir struktūrvienība, kas veic zinātnisko darbību, kā arī ar zinātniskās kvalifikācijas iegūšanu un pilnveidošanu saistītu darbību dibinātāja noteiktajā zinātnisko pētījumu nozarē. Zinātniskā institūta tiesisko pamatu, pārvaldi, finansēšanas un uzraudzības kārtību, kā arī citus ar tā darbību saistītus jautājumus nosaka rektora apstiprināts nolikums.

59. Zinātniskā laboratorija / zinātniskais centrs realizē pētniecības darba programmas, veic pētījumus kādā no zinātnes apakšnozarēm un piedalās studiju programmu realizēšanā. Zinātnisko laboratoriju / zinātnisko centru izveido, reorganizē vai likvidē pēc fakultātes vai institūta domes priekšlikuma. Tās nolikumu apstiprina rektors.

60. Zinātnisko institūtu pārvalda zinātnieku koleģiāla institūcija - zinātniskā padome un tās ievēlēts direktors. Direktoru ievēlē atklātā konkursa kārtībā uz laiku, kas nepārsniedz piecus gadus, un ne vairāk kā divas reizes pēc kārtas.

VI. PERSONĀLS

61. Daugavpils Universitātes personālu veido:

61.1. akadēmiskais personāls - Daugavpils Universitātē akadēmiskajos amatos ievēlētie darbinieki;

61.2. vispārējais personāls;

61.3. studējošie, to skaitā maģistranti un doktoranti.

62. Vispārējais Daugavpils Universitātes personāls ir administratīvais personāls, mācību palīgpersonāls, tehniskais personāls, saimnieciskais un cits personāls, izņemot akadēmisko personālu. Daugavpils Universitātes administratīvais personāls ir rektors, prorektors, dekāns un citas amatpersonas, kuru pamatfunkcija ir administratīvais darbs. Vispārējais personāls tiek pieņemts darbā un atbrīvots no darba saskaņā ar normatīvajiem aktiem.

63. Studiju programmu un pētniecisko projektu realizēšanai un citu pienākumu veikšanai Universitāte var pieaicināt arī darbiniekus, kuriem Daugavpils Universitāte nav ievēlēšanas vieta. Viņu pienākumi ir tādi paši kā Daugavpils Universitātes personālam.

64. Daugavpils Universitātes personāla tiesības un pienākums ir sekmēt studiju un pētniecības darba brīvību, veicināt atklātumu Daugavpils Universitātes pārvaldē un tās lietu kārtošanā. Personālam darba pienākumi jāpilda tā, lai Daugavpils Universitāte spētu īstenot savus uzdevumus, lai netiktu pārkāptas nevienas citas personas tiesības un netiktu traucēta amata vai darba pienākumu izpilde. Personālam ir tiesības saskaņā ar šo Satversmi noteiktā kārtībā piedalīties Daugavpils Universitātes vadības un pašpārvaldes lēmumu un Daugavpils Universitātes iekšējo normatīvo aktu izstrādāšanā, piedalīties un tikt uzklausītam Daugavpils Universitātes koleģiālo vadības institūciju sēdēs un lēmumu pieņemšanā, kas skar personāla intereses. Personālam ir tiesības piedalīties Daugavpils Universitātes pašpārvaldes institūciju vēlēšanās un tikt ievēlētam tajās.

65. Rūpēties par personāla darba apstākļiem, kā arī nodrošināt tam iespēju celt kvalifikāciju un pārkvalificēties ir Daugavpils Universitātes vadības pienākums.

66. Personāls ir atbildīgs par savu pienākumu pildīšanu. Kārtību, kādā kvalificējami pārkāpumi un piemērojami sodi par pienākumu nepildīšanu, nosaka Senāts, ievērojot spēkā esošos normatīvos aktus.

67. Daugavpils Universitātes akadēmisko personālu veido:

67.1. profesori, asociētie profesori;

67.2. docenti, vadošie pētnieki;

67.3. lektori, pētnieki;

67.4. asistenti.

68. Akadēmiskais personāls veic zinātniskus pētījumus, mākslinieciskās jaunrades darbu un piedalās studējošo izglītošanā. Uzdevumu apjomu nosaka atbilstošā struktūrvienība.

69. Akadēmiskajā amatā (profesors, asociētais profesors, docents, lektors, asistents) ievēlētu personu vienlaikus var ievēlēt arī vadošā pētnieka vai pētnieka amatā.

70. Par īpašu ieguldījumu augstākajā izglītībā profesoriem un asociētajiem profesoriem, sasniedzot pensijas vecumu, var piešķirt goda nosaukumu - emeritus profesors.

71. Profesors ir savā nozarē starptautiski atzīts speciālists, kas veic mūsdienu līmenim atbilstošu zinātniskās pētniecības vai mākslinieciskās jaunrades darbu un nodrošina augstas kvalitātes studijas attiecīgajā zinātnes vai mākslas apakšnozarē. Par Daugavpils Universitātes profesoru var ievēlēt personu ar doktora grādu un ne mazāk kā triju gadu darba pieredzi asociētā profesora vai profesora amatā. Mākslas specialitātēs profesora amatā var ievēlēt personas, kuru mākslinieciskās jaunrades darba rezultāti atbilst Daugavpils Universitātes nolikumam par akadēmiskajiem amatiem. Profesoru atklātā konkursā ievēlē uz sešiem gadiem attiecīgās zinātnes nozares profesoru padome, rektors slēdz ar viņu darba līgumu uz visu ievēlēšanas periodu. Profesoru amatu skaitu DU nosaka rektors atbilstoši nepieciešamībai un finansējuma iespējām pēc apstiprināšanas Senātā.

72. Profesoru galvenie uzdevumi ir:

72.1. augsti kvalificētu lekciju lasīšana, studiju, nodarbību un pārbaudījumu pārraudzība savā studiju kursā;

72.2. pētniecības darba vadīšana zinātnes apakšnozarē vai mākslinieciskās jaunrades vadīšana nozarē, kas atbilst profesora amata nosaukumam;

72.3. doktora līmeņa studiju un pētniecības darba vadīšana zinātnes apakšnozarē vai mākslinieciskās jaunrades vadīšana nozarē, kas atbilst profesora amata nosaukumam;

72.4. piedalīšanās studiju programmu, Daugavpils Universitātes un tās struktūrvienību darba un kvalitātes vērtēšanā;

72.5. jaunās zinātnieku, mākslinieku un docētāju paaudzes gatavošana.

73. Daugavpils Universitātes asociētā profesora amatā var ievēlēt personu ar doktora grādu. Mākslas specialitātēs asociētā profesora amatā var ievēlēt arī personas, kuru mākslinieciskās jaunrades darba rezultāti vai profesionālā darbība atbilst Daugavpils Universitātes nolikumam par akadēmiskajiem amatiem. Asociēto profesoru atklātā konkursā ievēlē uz sešiem gadiem attiecīgās nozares profesoru padome, un rektors slēdz ar viņu darba līgumu uz visu ievēlēšanas periodu. Asociēto profesoru amatu skaitu DU nosaka rektors pēc apstiprināšanas Senātā atbilstoši nepieciešamībai un finansējuma iespējām.

74. Asociētā profesora galvenie uzdevumi ir:

74.1. pētniecības darbs zinātnes apakšnozarē vai mākslinieciskās jaunrades nozarē, kas atbilst asociētā profesora amata nosaukumam;

74.2. pētniecības darba vadīšana doktora un maģistra grāda iegūšanai;

74.3. studiju darba nodrošināšana un vadīšana;

74.4. jaunās zinātnieku, mākslinieku un docētāju paaudzes izglītošana un atbalstīšana.

75. Daugavpils Universitātes docenta amatā var ievēlēt personu ar doktora grādu. Mākslas specialitātēs docenta amatā var ievēlēt personas, kuru mākslinieciskās jaunrades darba rezultāti atbilst Daugavpils Universitātes nolikumam par akadēmiskajiem amatiem. Docentu ievēlē uz sešiem gadiem fakultātes vai institūta dome, un rektors slēdz ar viņu darba līgumu uz visu ievēlēšanas periodu. Docentu galvenie uzdevumi ir:

75.1. pētniecības darbs zinātnes apakšnozarē vai mākslinieciskā jaunrade, kas atbilst docenta amata nosaukumam;

75.2. lekciju lasīšana, nodarbību vadīšana, eksāmenu un pārbaudījumu organizēšana savā studiju programmā (kursā, nozarē), īpaši tās pamatkursos.

76. Vadošā pētnieka amatā atklātā konkursā var ievēlēt personu ar doktora grādu. Vadošos pētniekus var ievēlēt amatā zinātniskās pētniecības darba veikšanai fakultātēs vai institūtos saskaņā ar Zinātniskās darbības likumu. Rektors slēdz ar viņiem līgumus. Vadošo pētnieku galvenie uzdevumi ir:

76.1. patstāvīgi veikt zinātniskos pētījumus attiecīgajās zinātnes apakšnozarēs;

76.2. vadīt citu zinātnieku pētniecības darbu.

77. Lektora amatā var ievēlēt personas ar doktora vai maģistra grādu. Lektoru ievēlē uz sešiem gadiem fakultātes vai institūta dome, un rektors slēdz ar viņu darba līgumu uz visu ievēlēšanas periodu. Lektoru galvenie uzdevumi ir:

77.1. pētniecības darbs atbilstošajā zinātnes apakšnozarē;

77.2. lekciju lasīšana, semināru, praktisko nodarbību un laboratorijas darbu vadīšana, pārbaudījumu organizēšana studiju programmā.

78. Pētnieka amatā atklātā konkursā var ievēlēt personas ar doktora vai maģistra grādu. Pētniekus var ievēlēt amatā zinātniskās pētniecības darba veikšanai fakultātēs vai institūtos saskaņā ar Zinātniskās darbības likumu. Rektors slēdz ar viņiem līgumus uz ievēlēšanas laiku - sešiem gadiem. Pētnieku galvenais uzdevums ir kvalificēti veikt zinātniskos pētījumus attiecīgajā zinātnes apakšnozarē.

79. Asistenta amatā var ievēlēt personas ar doktora vai maģistra grādu. Asistentus ievēlē uz sešiem gadiem fakultātes vai institūta dome un ne vairāk kā divas reizes pēc kārtas, ja pretendentam nav doktora grāda. Rektors slēdz ar viņu darba līgumu uz visu ievēlēšanas periodu. Asistenta galvenie uzdevumi ir:

79.1. pētniecības darbs atbilstošajā zinātnes apakšnozarē;

79.2. semināru, praktisko darbu un laboratorijas darbu vadīšana;

79.3. prakšu, kursa darbu un projektu vadīšana;

79.4. kontroldarbu un patstāvīgo darbu pārbaude;

79.5. pārbaudījumu organizēšana.

80. Ievērojot nepieciešamību apgūt praktiskās iemaņas un zināšanas, profesionālo studiju profila priekšmetos var ievēlēt akadēmisko personālu bez zinātniskā grāda:

80.1. asociētā profesora amatā ar atbilstošu augstāko izglītību un vismaz 10 gadu praktiskā darba pieredzi attiecīgajā nozarē;

80.2. docenta amatā ar atbilstošu augstāko izglītību, bet ar vismaz 7 gadu praktiskā darba pieredzi attiecīgajā nozarē;

80.3. lektora un asistenta amatā ar augstāko izglītību, bet ar pasniedzamajam priekšmetam atbilstošu vismaz 5 gadu praktiskā darba stāžu.

Prasības šo amatu pretendentiem nosaka nolikums par akadēmiskajiem amatiem.

81. Ja Daugavpils Universitātē ir brīvs vai uz laiku brīvs amats, Senāts pēc fakultātes domes ierosinājuma var nolemt neizsludināt konkursu, bet pieņemt darbā uz laiku līdz diviem gadiem viesprofesoru, asociēto viesprofesoru, viesdocentu, vieslektoru vai viesasistentu. Viņu tiesības, pienākumi un atalgojums ir tāds pats kā profesoriem, asociētajiem profesoriem, docentiem, lektoriem un asistentiem, bet viņi nevar piedalīties vēlēto vadības institūciju darbā.

82. Akadēmiskajam personālam ik gadu pienākas apmaksāts astoņu nedēļu atvaļinājums, bet ik pēc sešiem gadiem - apmaksāts sešu kalendāro mēnešu akadēmiskais atvaļinājums zinātniskiem pētījumiem vai zinātniskā darba veikšanai ārpus savas darba vietas. Akadēmiskajam personālam ir tiesības vienu reizi saņemt apmaksātu trīs mēnešu studiju atvaļinājumu doktora disertācijas sagatavošanai.

83. Akadēmiskā personāla darba samaksas principus nosaka Senāts. Darba samaksas likmes nedrīkst būt mazākas par Ministru kabineta noteiktajām.

VII. STUDĒJOŠIE, STUDIJU MAKSA UN KREDĪTI

84. Daugavpils Universitātē studējošie ir:

84.1. bakalauru un maģistru studiju programmu studenti;

84.2. profesionālo studiju programmu studenti;

84.3. doktoranti.

85. Studējošo imatrikulācija, studijas un eksmatrikulācija notiek saskaņā ar Augstskolu likumu un Daugavpils Universitātes nolikumu par studijām.

86. Daugavpils Universitātē studējošie ir tiesīgi:

86.1. iegūt augstāko akadēmisko izglītību;

86.2. iegūt augstāko profesionālo izglītību;

86.3. iegūt doktora zinātnisko grādu;

86.4. saņemt informāciju, kas saistīta ar studiju procesu un iespējamo karjeru;

86.5. apgūt individuālu studiju brīvās izvēles daļu;

86.6. nodarboties ar zinātnisko pētniecību un māksliniecisko jaunradi;

86.7. noteiktā kārtībā izmantot Daugavpils Universitātes telpas, bibliotēkas, iekārtas un aparatūru, kultūras, sporta un medicīnas objektus;

86.8. noteiktā kārtībā pārtraukt un atsākt studijas;

86.9. noteiktā kārtībā kā klausītājiem apmeklēt citu augstskolu (arī ārvalstu) mācību pasākumus un kārtot nepieciešamos pārbaudījumus;

86.10. vēlēt un tikt ievēlētiem studējošo pašpārvaldē, līdzdarboties visu līmeņu Daugavpils Universitātes pašpārvaldes institūcijās;

86.11. brīvi paust un aizstāvēt savas domas un uzskatus;

86.12. dibināt biedrības, pulciņus un klubus.

87. Ārzemnieku studijas Daugavpils Universitātē notiek saskaņā ar Augstskolu likumu.

88. Valsts nosaka studiju vietu skaitu, kuras Daugavpils Universitātē tiek finansētas no valsts budžeta līdzekļiem. Studiju maksu studiju vietās, kas netiek finansētas no valsts budžeta līdzekļiem, sedz studējošie, juridiskās vai fiziskās personas saskaņā ar līgumiem, kurus Daugavpils Universitāte ir noslēgusi ar studējošajiem.

89. Par valsts budžeta līdzekļiem studējošajiem ir tiesības pretendēt uz stipendiju Ministru kabineta noteiktajā kārtībā.

90. Akreditētās programmās studējošie var pretendēt uz studiju vai studējošo kredītu. Kredītu piešķiršanas un atmaksāšanas kārtību nosaka Ministru kabinets.

VIII. ZINĀTNISKĀ PĒTNIECĪBA

91. Zinātniskā pētniecība ir Daugavpils Universitātes darba neatņemama sastāvdaļa, tajā piedalās viss akadēmiskais personāls. Tās mērķis ir zinātnisku faktu, likumsakarību un atziņu iegūšana, mācību un studiju zinātniska pamatošana un tālāka attīstīšana, praktiski svarīgu uzdevumu risināšana ar pētnieciskām metodēm. Zinātniskās pētniecības darbs Daugavpils Universitātē notiek saskaņā ar Zinātniskās darbības likumu.

92. Atbilstoši zinātniskās pētniecības darbam iedalītajiem līdzekļiem zinātnisko darbu vadītāji patstāvīgi nosaka savu pētījumu tēmas un apjomu, pētījumu kopējos plānus Daugavpils Universitātē koordinē un tēmu finansēšanas jautājumus izlemj Zinātnes padome.

93. Daugavpils Universitāte ne retāk kā vienu reizi gadā publicē apkopojošus materiālus par veiktajiem pētījumiem un nosūta tos citām augstskolām, kā arī Latvijas Zinātnes padomei, Izglītības un zinātnes ministrijai un citām ieinteresētajām valsts institūcijām.

94. Daugavpils Universitātē darbojas promocijas padomes, kas attiecīgajās zinātņu nozarēs piešķir doktora grādus. Padomju darbības nolikumus apstiprina Zinātnes padome. Doktora grādu piešķiršanas kārtību nosaka nolikums par promocijas kārtību un kritērijiem.

IX. STUDĒJOŠO PAŠPĀRVALDE

95. Daugavpils Universitātes studējošajiem ir sava pašpārvalde - vēlēta, neatkarīga studējošo tiesību un interešu pārstāvniecības institūcija, kas darbojas saskaņā ar Senāta apstiprinātu nolikumu. Tā apstiprināšanu Senāts var atteikt tikai tiesisku apsvērumu dēļ. Daugavpils Universitātes studējošo pašpārvalde:

95.1. aizstāv un pārstāv studējošo intereses akadēmiskās, materiālās un kultūras dzīves jautājumos Daugavpils Universitātē un citās valsts institūcijās;

95.2. reprezentē Daugavpils Universitātes studējošos Latvijā un ārvalstīs;

95.3. nosaka studējošo ievēlēšanas kārtību Daugavpils Universitātes koleģiālajās institūcijās.

96. Daugavpils Universitātes vadības institūciju pienākums ir atbalstīt un sekmēt studējošo pašpārvaldes darbību. Studējošo pašpārvaldi finansē saskaņā ar Augstskolu likumu.

97. Daugavpils Universitātes studējošo pašpārvaldei ir tiesības pieprasīt un saņemt informāciju un paskaidrojumus no jebkuras Daugavpils Universitātes struktūrvienības visos jautājumos, kas skar studējošo intereses.

98. Studējošajiem Satversmes sapulcē, Senātā, domē ir atliekošā veto tiesības jautājumos, kas skar studējošo intereses. Studējošo pašpārvaldes pārstāvjiem ir tiesības līdzdarboties Daugavpils Universitātes lēmējinstitūcijās, kā arī tiesības piedalīties kā novērotājiem ieskaitēs un eksāmenos.

X. ĪPAŠUMS, BUDŽETS UN SAIMNIECISKĀ DARBĪBA

99. Daugavpils Universitātei var būt:

99.1. kustamais īpašums;

99.2. nekustamais īpašums;

99.3. intelektuālais īpašums;

99.4. naudas līdzekļi Latvijā un ārvalstīs.

100. Daugavpils Universitātes īpašumu veido:

100.1. ar Ministru kabineta lēmumu Daugavpils Universitātei nodotā nošķirtā valsts īpašuma daļa;

100.2. zeme, kustamais un nekustamais īpašums, kuru dāvinājušas fiziskas un juridiskas personas vai arī kuru Daugavpils Universitāte iegādājusies par pašu nopelnītiem vai valsts iedalītiem budžeta līdzekļiem;

100.3. Daugavpils Universitātes intelektuālais īpašums saskaņā ar Autortiesību likumu.

101. Daugavpils Universitātei ir tiesības rīkoties ar savu īpašumu Satversmē norādīto mērķu sasniegšanai.

102. Daugavpils Universitātes Senāts sniedz atzinumu un izsaka priekšlikumus par Daugavpils Universitātes budžetu pirms tā skatīšanas Padomē.

103. Daugavpils Universitātes finanšu resursus veido valsts budžeta līdzekļi, ienākumi, ko DU gūst, īstenojot šajā Satversmē noteiktās pamatdarbības, aizņēmumi, juridisko un fizisko personu ziedojumi un dāvinājumi, kā arī citi normatīvajos aktos paredzētie ieņēmumi.

104. Daugavpils Universitātei ir tiesības:

104.1. slēgt līgumus ar fiziskām un juridiskām personām, kā arī veikt citas juridiskas darbības saskaņā ar Augstskolu likumu un citiem normatīvajiem aktiem;

104.2. izsludināt konkursus, pirkt un pārdot kustamo un nekustamo īpašumu, dažādu mantu un vērtspapīrus saskaņā ar normatīvajiem aktiem un atbilstoši Daugavpils Universitātes darbības mērķiem;

104.3. veikt Daugavpils Universitātes profilam atbilstošu saimniecisko darbību, kuras ienākumi ieskaitāmi Universitātes budžetā tās attīstībai, kā arī ieguldīt iegūtos līdzekļus citos uzņēmumos atbilstoši Daugavpils Universitātes mērķiem;

104.4. apsriprināt savu aģentūru budžetu un kontrolēt tā izpildi.

105. Daugavpils Universitātei ir tiesības saņemt nodokļu atvieglojumus, kā arī atbrīvojumu no nodokļiem un nodevām normatīvajos aktos par nodokļiem un nodevām noteiktajos gadījumos.

106. Daugavpils Universitātes finansiālās un saimnieciskās darbības atbilstību normatīvajiem aktiem katru gadu pārbauda neatkarīgs zvērināts revidents. Zvērināta revidenta sagatavoto atzinumu par Daugavpils Universitātes finansiālo un saimniecisko darbību iesniedz Izglītības un zinātnes ministrijai.

XI. SATVERSMES PIEŅEMŠANAS UN GROZĪŠANAS KĀRTĪBA

107. Daugavpils Universitātes Satversmes vai tās grozījumu projektus izstrādā Senāts un iesniedz apstiprināšanai Padomē. Tiesības iesniegt DU Satversmes grozījumu priekšlikumus ir Padomei, senatoriem, rektoram, vismaz 10 (desmit) procentiem no visiem Satversmes sapulces locekļiem, fakultāšu domēm un studējošo pašpārvaldei. Senāts izskata priekšlikumus, sagatavo DU satversmes vai tās grozījumu projektu un, ja par to nobalso vismaz divas trešdaļas no visiem Senāta locekļiem, virza projektu apstiprināšanai Padomē.

108. DU Satversmes vai tās grozījumu projekts ir apstiprināts, ja par to nobalso vismaz divas trešdaļas no visiem Padomes locekļiem. DU Satversmes vai tās grozījumu projektu pēc apstiprināšanas Padomē iesniedz apstiprināšanai Satversmes sapulcē. Satversme vai tās grozījumi ir apstiprināti, ja par tiem nobalso vairāk nekā puse no visiem Satversmes sapulces locekļiem.

109. Lemjot par DU Satversmes vai tās grozījumu apstiprināšanu, ne Padome, ne Satversmes sapulce nav tiesīga tajā veikt labojumus.

110. Satversmes sapulces ievēlēšanas kārtību un tās darba reglamentu nosaka Daugavpils Universitātes Satversmes sapulces nolikums. Grozījumus Satversmes sapulces nolikumā var izdarīt Satversmes sapulce.

111. Visi iepriekšējās DU Satversmes darbības laikā izdotie DU iekšējie normatīvie akti un rīkojumi, tajā skaitā Senātā apstiprinātie nolikumi, ir spēkā, ja netiek atzīti par spēku zaudējušiem vai aizstāti.